เปิดจม. “นายกฯ” ร่อนถึง 20 มหาเศรษฐี “ผุดโครงการช่วยคนไทย” ย้ำชัด “ไม่รับเงินบริจาค”!
"พล.อ.ประยุทธ์ จันทร์โอชา" นายกรัฐมนตรี ร่อนจม.เปิดผนึกถึง 20 มหาเศรษฐี ระบุ ขอให้ผุดโครงการช่วยคนไทยทุกภาคส่วน พร้อมย้ำชัด "ไม่รับเงินบริจาค"!
"พล.อ.ประยุทธ์ จันทร์โอชา" นายกรัฐมนตรี ร่อนจม.เปิดผนึกถึง 20 มหาเศรษฐี ระบุ ขอให้ผุดโครงการช่วยคนไทยทุกภาคส่วน พร้อมย้ำชัด "ไม่รับเงินบริจาค"!
21 เม.ย. 2563

พล.อ.ประยุทธ์ จันทร์โอชา นายกรัฐมนตรี และ รมว.กลาโหม ได้ทำหนังสือถึง 20 มหาเศรษฐี ลงวันที่ 20 เม.ย. 2563 โดยเนื้อความในจม.ระบุว่า
ประเทศไทยกำลังเผชิญสถานการณ์โรคระบาดโควิด-19 เป็นวิกฤตการณ์ร้ายแรงของประเทศและของโลก ทำร้าย และทำลายชีวิต ความสัมพันธ์ทางสังคมและเศรษฐกิจไปพร้อมกัน อย่างที่ไม่เคยเกิดขึ้นมาก่อน
เป็นช่วงเวลาที่คนไทยและประเทศไทยต้องการความร่วมมืออย่างมากที่สุดจากทุกภาคส่วน โดยเฉพาะอย่างยิ่ง กลุ่มคนหรือองค์กรที่มีความรู้ ความสามารถมีความเข้มแข็ง จึงสื่อสารมายังท่านในฐานะเป็นผู้อาวุโสของสังคม
ผมซาบซึ้งใจที่หลายท่านได้ลงมือช่วยเหลือประชาชนไปแล้วหลายเรื่อง แต่ผมต้องการขอให้ทุกท่านทำเพิ่มเติม โดยใช้ศักยภาพของท่านมาทำให้เกิดการช่วยเหลือเยียวยาพี่น้องประชาชนคนไทยที่กำลังเดือดร้อนอย่างแสนสาหัส อย่างรวดเร็วและมีประสิทธิภาพมากยิ่งขึ้น
ผมขอให้ท่านทำเอกสาร นำเสนอสิ่งที่ท่านพร้อมจะทำเพิ่มเติม เพื่อช่วยเหลือพี่น้องคนไทย โดยผมไม่ขอรับเป็นเงินบริจาค แต่ผมขอให้ท่านลงมือทำโครงการที่จะออกไปช่วยเหลือประชาชนคนไทยทุกกลุ่มทุกภาคส่วน ไม่ว่าจะเป็นการบรรเทาความทุกข์ร้อนของประชาชนทางด้านใดก็ตาม หรือด้วยวิธีการใดก็ตามขอให้เป็นการช่วยเหลือประชาชนอย่างเป็นรูปธรรม
รวมทั้งสิ่งใดที่ท่านเห็นว่ารัฐบาลจะช่วยอำนวยความสะดวก ให้กับโครงการนั้นได้ขอให้ท่านโปรดส่งมาให้ผมรับทราบภายในสัปดาห์หน้า ก็จะเป็นความกรุณาอย่างยิ่ง
จึงเรียนมาเพื่อพิจารณาและขอขอบพระคุณล่วงหน้ามา ณ ที่นี้ด้วย
ลงชื่อ พล.อ.ประยุทธ์ จันทร์โอชา นายกรัฐมนตรี